
J e g y z ő k ö n y v

Készült a Bácsalmás Város Önkormányzata Képviselő-testületének 2012. március 14-én, 13.00 órai kezdettel, Bácsalmáson, a Polgármesteri Hivatal földszinti kistanácskozótermében megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Bánfi Attila, Nagy Gábor, Pálmai Zoltán és Turcsányi Csaba képviselők (7),
Kozák Gáborné aljegyző, Snyehola Gézáné mb. gazdasági osztályvezető, Városi Orsolya vagyongazdálkodási ügyintéző, Vérné Soltész Ilona városüzemeltetési ügyintéző, valamint Őry Endre, a Vörösmarty Mihály Városi Könyvtár és Közművelődési Intézmény mb. igazgatója (5);
Jegyzőkönyvvezető: Zobokiné Bite Gyöngyi testületi ügyintéző;
Nem jelezte távolmaradását: Bailo Amadou és dr. Tanács Róbert képviselő (2).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 7 fő jelen van (78 %). Tájékoztatásul elmondja, hogy Bailo Amadou és dr. Tanács Róbert képviselők nem jelezték a távolmaradásukat. Jegyzőkönyv-hitelesítőknek Nagy Gábor és Pálmai Zoltán képviselőket javasolja, majd a javaslatát szavazásra bocsátja. 

A képviselő-testület egyhangúlag (7 igen szavazattal) az alábbi határozatot hozza:

31/2012. (III. 14.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Nagy Gábor és Pálmai Zoltán képviselőket jelöli ki jegyzőkönyv-hitelesítőknek.

Németh Balázs polgármester kérdezi, hogy a dossziés anyagban jelzett, módosított napirendhez van-e valakinek eltérő javaslata. 
Dr. Bakó Mária Lujza képviselő az egyebekben helyi vállalkozók támogatására térne ki.

Németh Balázs polgármester a dossziés anyagban jelzett, módosított napirendet kiegészíteni javasolja a helyi vállalkozók támogatásának kérdésével, majd a javaslatát szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

32/2012. (III. 14.) Bácsalmás v. öh.

Napirend megállapítása 
Határozat
Bácsalmás Város Önkormányzatának Képviselő-testülete a 2012. március 14-i rendkívüli ülésén a következő napirendi pontokat tárgyalja meg:

1.
NKA pályázat benyújtása közművelődési és népművészeti programok megrendezésére

2.
Kossuth Nemzetőrség Bácsalmási Alegysége kérelmének elbírálása

3.
Tóth Árpád alpolgármester felhatalmazása a Bácsalmás Kistérségi Többcélú Társulásban az önkormányzat képviseletére

4.
Megállni tilos tábla kihelyezése a Rákóczi úti Általános Iskola Petőfi utcai bejáratához

5.
Egyebek

5.1.
Helyi vállalkozók támogatásának kezdeményezése
1. napirendi pont
NKA pályázat benyújtása közművelődési és népművészeti programok megrendezésére
(Az 1. sz. előterjesztés a jegyzőkönyv melléklete.)

Németh Balázs polgármester elmondja, hogy elsősorban az NKA pályázat március 19-i beadási határideje miatt hívta össze a mai rendkívüli ülést. Ismerteti az előterjesztés lényegét. 
Snyehola Gézáné mb. gazdasági osztályvezető elmondja, hogy az előfinanszírozásra tervezett 1,5 M Ft-os összeg keret jellegű, előirányzatként nem fog a költségvetési rendeletükben megjelenni. 

Németh Balázs polgármester – több hozzászólás nem lévén – az előterjesztéshez kapcsolódó határozati javaslat elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:
33/2012. (III. 14.) Bácsalmás v. öh.

NKA pályázat benyújtása közművelődési és 
népművészeti programok megrendezésére 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) visszavonja a 291/2011. (IX. 27.) Bácsalmás v. öh. számú határozatát.

2.
A Képviselő-testület úgy dönt, hogy a Közművelődés és Népművészet Kollégium 3607 altéma kódszámú pályázati kiírására, közművelődési és népművészeti programok, felmenő rendszerű amatőr művészeti találkozók, szakmai konferenciák, kiállítások, fesztiválok megrendezésére pályázatot nyújt be. 

3.
A Képviselő-testület az 2. pont szerinti pályázat nevezési díját, bruttó 5.000 Ft-ot a 2012. évi költségvetésben városi kulturális tevékenységre tervezett előirányzat terhére biztosítja. 

4. A Képviselő-testület a pályázat előfinanszírozására maximum 1,5 M Ft-ot biztosít a 2012. évi költségvetésében.

Határidő: 2012. március 19.

Felelős: Németh Balázs polgármester

Operatív felelős:
Őry Endre, a Vörösmarty Mihály Városi Könyvtár és 

Közművelődési Intézmény mb. igazgatója és




Snyehola Gézáné mb. gazdasági osztályvezető

A határozatról értesül:

- kivonattal:
1. Németh Balázs polgármester



2. dr. Keresztury Monika jegyző



3. Snyehola Gézáné mb. gazdasági osztályvezető



4. Őry Endre mb. intézményvezető

2. napirendi pont

Kossuth Nemzetőrség Bácsalmási Alegysége kérelmének elbírálása

(A 2. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét, hozzátéve, hogy üresen álló épületeik vannak. A kérelmet támogatja, mert a nemzetőrök az ünnepségeiken részt vesznek, rendezvényeiket gulyáságyúval segítik. 
Dr. Bakó Mária Lujza képviselő érdeklődik, mi történik akkor, ha e helyiséget vállalkozónak is ki tudnák adni.
Németh Balázs polgármester kijelenti, hogy ezen kívül is van üres helyiségük. 

Nagy Gábor képviselő elmondja, hogy bármikor kérték a nemzetőrök segítségét, mindig segítőkészek voltak, rendezvényeikhez sátrat, padot, gulyáságyút stb. biztosítottak.
Németh Balázs polgármester megjegyzi, hogy számíthattak rájuk egyéb esetekben is, pl. belvízveszélykor meglátogatták a tanyán élő embereket.

Városi Orsolya vagyongazdálkodási ügyintéző szerint a határozatban meg kellene jelennie a közérdekű feladat megjelölésének, mert a vagyonrendeletük szerint közérdekű feladat ellátására biztosíthat a képviselő-testület ingyenesen, rezsiköltség átvállalása mellett társadalmi szervezet részére helyiséget, amelyet semmiképpen sem javasolt határozatlan időre kiadni. 
Dr. Bakó Mária Lujza képviselő 2012. december 31-ig javasolja átadni a helyiséget a kérelmező részére.

Városi Orsolya vagyongazdálkodási ügyintéző felhívja a figyelmet arra, hogy december végén már a fűtésszezon közepén fognak járni, a szeptemberi ülésre javasolja visszahozni e kérdést.
Németh Balázs polgármester ismerteti az alábbi határozat szerinti határozati javaslatot, hozzátéve, hogy szóban majd kiegészítik azt, a bérlet határidejénél utalva a magas fűtésköltségre, az épület további sorsának tisztázására. Az általa ismertetett határozati javaslat elfogadását szavazásra bocsátja.
A képviselő-testület egyhangúlag (7 igen szavazattal) az alábbi határozatot hozza:
34/2012. (III. 14.) Bácsalmás v. öh.

Kossuth Nemzetőrség Bácsalmási Alegységének

ingyenes helyiséghasználati kérelme 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy az önkormányzat vagyonáról és a vagyongazdálkodás szabályairól szóló 27/2009. (XII. 23.) önkormányzati rendelet 8. § (5) bekezdése alapján ingyenesen, rezsiköltség megtérítése, átvállalása mellett átadja − közérdekű feladat (polgári védelem és katasztrófavédelem) ellátására − a Bácsalmás, Hősök tere 3. szám alatti, 55 m2-es (volt Katica presszó) helyiséget a Kossuth Nemzetőrség Bácsalmási Alegysége részére 2012. március 14-től 2012. szeptember 30. napjáig azzal a kitétellel, hogy az ingyenes használat lejártát követően a helyiség további hasznosítása megvizsgálásra kerül.

2.
A Képviselő-testület dr. Keresztury Monika jegyző útján felkéri Bácsalmás Város Önkormányzat Polgármesteri Hivatala Gazdasági Osztályának munkatársait az 1. pontban megnevezett helyiség haladéktalanul történő átadására.

3.
A Képviselő-testület felkéri dr. Keresztury Monika jegyzőt az ingyenes használati megállapodás elkészítésére, és felhatalmazza Németh Balázs polgármestert a megállapodás aláírására.

Határidő: azonnal és az 1. pont utolsó tagmondatára a 2012. szeptemberi ülés

Felelős:
Németh Balázs polgármester


dr. Keresztury Monika jegyző

Operatív felelős: Városi Orsolya vagyongazdálkodási ügyintéző

A határozatról értesül:

- kivonattal:
1. Németh Balázs polgármester



2. dr. Keresztury Monika jegyző



3. Snyehola Gézáné mb. gazdasági osztályvezető



4. Városi Orsolya vagyongazdálkodási ügyintéző



5. Bácsalmási Önkormányzati Közszolgáltatási Közhasznú Nkft.

- levélben:
1. Kossuth Nemzetőrség Bácsalmási Alegysége

3. napirendi pont
Tóth Árpád alpolgármester felhatalmazása a Bácsalmás Kistérségi Többcélú Társulásban az önkormányzat képviseletére
(A 3. napirendi ponthoz kapcsolódó polgármesteri határozati javaslat a jegyzőkönyv melléklete.)
Németh Balázs polgármester elmondja, hogy a Bácsalmás Kistérségi Többcélú Társulás Tanácsának SZMSZ-e szerint határozatképtelen a társulási ülés, ha Bácsalmás nem képviselteti magát. Előfordulhat, hogy a társulási ülésen, vagy egy részén nem tud részt venni. A mai napon 14 órától lesz kistérségi ülés, amelyen 15 óráig tud maradni. A beterjesztett határozati javaslatot felolvassa, majd az elfogadását – kérdés, észrevétel nem lévén – szavazásra bocsátja. 

A képviselő-testület egyhangúlag (6 igen szavazattal, Tóth Árpád alpolgármester érintettség miatt nem szavaz) az alábbi határozatot hozza:
35/2012. (III. 14.) Bácsalmás v. öh.

Tóth Árpád alpolgármester felhatalmazása

a Bácsalmás Kistérségi Többcélú Társulásban

az önkormányzat képviseletére
Határozat
Bácsalmás Város Önkormányzatának Képviselő-testülete a települési önkormányzatok többcélú kistérségi társulásáról szóló 2004. évi CVII. törvény 5. § (2) bekezdése alapján megbízza Tóth Árpád alpolgármestert, hogy Németh Balázs polgármester távolléte, akadályoztatása esetén a Bácsalmás Kistérségi Többcélú Társulásban Bácsalmás város képviseletét ellássa.

Határidő: folyamatos, illetve az alpolgármesteri tisztség betöltéséig

Felelős:
Németh Balázs polgármester

Tóth Árpád alpolgármester
A határozatról értesül:

- kivonattal:
1. Németh Balázs polgármester



2. Tóth Árpád alpolgármester



3. dr. Keresztury Monika jegyző



4. Prikidánovics Antal, BKTT munkaszervezet-vezető

A határozat végrehajtásáról a Képviselő-testület nem kér jelentést.

4. napirendi pont
Megállni tilos tábla kihelyezése a Rákóczi úti Általános Iskola Petőfi utcai bejáratához

(A 4. sz. előterjesztés a jegyzőkönyv melléklete.)
Tóth Árpád alpolgármester elmondja, hogy folyamatosan problémát jelent az iskola előtti megállás gépjárművel. A képviselő-testület korábban foglalkozott már e kérdéssel. Ismerteti az előterjesztés lényegét, a kiegészítő táblán 7 és 14 óra helyett 7 és 16 óra közötti időszakot javasol megjelölni. 
Nagy Gábor képviselő a 7 és 14 óra közötti időszakra utaló jelölést nem javasolja megváltoztatni, mert délután 2 óra után már nincs olyan mozgás, amely ezt indokolná véleménye szerint. 

Dr. Bakó Mária Lujza képviselő nem támogatja újabb tiltó tábla kihelyezését, mert a nem túl távol lévő központi óvoda előtt az iskolásokat szállító busznak lehetősége van megállni. 
Snyehola Gézáné mb. gazdasági osztályvezető felhívja a figyelmet arra, hogy a költségvetésben nem szerepel előirányzat a tábla beszerzésére, és az intézmények feszített költségvetése miatt nem is tud forrást megjelölni e célra.

Pálmai Zoltán képviselő javasolja, hogy a központi óvoda előtt elhelyezett jelzőtáblát hozzák előrébb, és a „10 m-en belül”-i helyett „30 m-en belül”-i szabályozást alkalmazzanak a megállás tiltására. 

Dr. Bakó Mária Lujza képviselő a jelenlegi helyzet fenntartását támogatja.

Tóth Árpád alpolgármester szerint a probléma ennél bonyolultabb, mert sok gyerek figyelmetlen, fegyelmezetlen, és az őket kísérő nevelőnek a nagykapuban is kellene állnia, és a buszhoz is oda kellene kísérnie a gyerekeket. 

Németh Balázs polgármester nem lát nagy problémát abban, ha 20 m-t kell a gyereknek gyalogolnia az iskolabuszig. A jelenlegi forgalmi rendet ő sem javasolja megváltoztatni.
Tóth Árpád alpolgármester szerint is maradhat minden a jelenlegi formában.

Pálmai Zoltán képviselő kijelenti, a sofőrnek az jelent gondot az óvoda előtti megállásnál, hogy akkor a gyerekek nem látják, mikor érkezik meg értük a busz.

Dr. Bakó Mária Lujza képviselő szerint a sofőr is elsétálhat az iskolakapuig, és jelezheti, hogy megérkezett.

Németh Balázs polgármester − több hozzászólás nem lévén − ismerteti az alábbi határozat szerinti határozati javaslatot, és az elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:
36/2012. (III. 14.) Bácsalmás v. öh.

Megállni tilos tábla kihelyezésének

kérdése a Rákóczi úti Általános Iskola

Petőfi utcai bejáratához 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy nem helyez ki megállni tilos táblát a bácsalmási Rákóczi úti általános iskola Petőfi utcai bejáratához.

2.
A Képviselő-testület felkéri Nyáriné Farkas Orsolyát, az Alapszolgáltatási Központ vezetőjét, intézkedjen arról, hogy a gyerekeket szállító kistérségi busz a biztonságos közlekedés érdekében a bácsalmási Petőfi utcai óvoda előtt álljon meg az általános iskolások le- és felszállása idejére. 

Határidő: azonnal

Felelős: Németh Balázs polgármester

Operatív felelős: Vérné Soltész Ilona városüzemeltetési ügyintéző

A határozatról értesül:

- kivonattal:
1. Németh Balázs polgármester



2. dr. Keresztury Monika jegyző



3. Snyehola Gézáné mb. gazdasági osztályvezető



4. Vérné Soltész Ilona városüzemeltetési ügyintéző



5. Nyáriné Farkas Orsolya, az Alapszolgáltatási Központ vezetője

5. napirendi pont
Egyebek

5.1. Helyi vállalkozók támogatásának kezdeményezése

(Szóbeli előterjesztés.)
Dr. Bakó Mária Lujza képviselő elmondja, hogy a helyi kereskedők nehéz helyzetben vannak, nagyon lecsökkent a forgalmuk, félő, hogy a vállalkozásuk tönkremegy. A képviselő-testület szem előtt tartja a helyi vállalkozók támogatását. Célszerűnek tartaná, ha az önkormányzat által fenntartott konyhák Tripolszki Illéstől vásárolnák meg azt a zöldségfélét, amelyet a közszolgáltatási kft. nem tud megtermelni. A tisztítószereket a helyi háztartási boltból kellene beszerezniük. A konyháknak nem kellene mirelit zöldséget használniuk, csak frisset. A vásárlóerő nagyon lecsökkent. Ha az önkormányzati intézmények itteni kereskedőktől szerzik be az árut, ezzel támogatják a helyi vállalkozókat. Határozatot kellene hozniuk arra, hogy a helyi vállalkozókat részesítik előnyben, külső vállalkozóktól nem vásárolnak.
Németh Balázs polgármester kijelenti, hogy e kérdést ő is napirenden tartja. Példaként említi, hogy A/4-es papírra a papírbolt, tisztítószerekre a háztartási bolt tulajdonosától kértek árajánlatot. Úgy gondolja, hogy határozatot nem hozhatnak e kérdésben, ilyen utasítást nem adhatnak. A diszkriminációt el kell kerülniük. A takarékossági szempontokat szem előtt kell tartaniuk. 
Dr. Bakó Mária Lujza képviselő nem ért egyet azzal, hogy az önkormányzati konyhákra másik település vállalkozója szállítja a zöldségféléket. 

Tóth Árpád alpolgármester megjegyzi, hogy a konyhákra beszerzett kenyér, péksütemény sem bácsalmási sütésű. Szerinte jobb árakat lehetne elérni, ha az intézmények számára (akár kistérségi szinten is) közös beszerzést alkalmaznának, amelynek érdekében meg lehetne versenyeztetni a helyi vállalkozókat. 

Snyehola Gézáné mb. gazdasági osztályvezető kijelenti, hogy a közös beszerzés kérdése korábban is felmerült. Problémaként említi, hogy különböző típusú intézmények szükségleteit kellene kielégíteni, amely a gyakorlatban bonyolult lenne, mert koordinálni kellene az igényfelmérést, a beszerzést, az áruk kiosztását, tárolását, kiszámlázását.

Tóth Árpád alpolgármester nem erre a módozatra gondolt, hanem arra, hogy az intézmények leadnák az éves igényüket, amelyet megversenyeztetnének, és a nyertes vállalkozótól, az elfogadott áron vásárolnák meg az árut tételenként az intézmények egész évben. 

Németh Balázs polgármester – több hozzászólás nem lévén – kijelenti, hogy határozatot nem hoznak e kérdésben. 
A képviselő-testület tudomásul veszi az elhangzottakat.

Több napirendi pont nem lévén megköszöni a részvételt, és az ülést 13 óra 45 perckor berekeszti.
K. m. f.







    dr. Keresztury Monika jegyző távollétében:


           Németh Balázs


Kozák Gáborné


              polgármester                          

  
        aljegyző

                               Nagy Gábor

             Pálmai Zoltán


                                képviselők, jegyzőkönyv-hitelesítők

